ཉ༽ གསང་བ་ཌཱཀྐི་ཡིད་བཞིན་ནོར་མཆོག་ལས༔ གཅོད་ཡུལ་སྲུང་མ་རོལ་པ་སྐྱ་བདུན་བཞུགས་སོ༔ བླ་མ་ཡུམ་ཆེན་དབྱིངས་ཕྱུག་བདེ་ཆེན་དཔའ་མོའི་སྐུ་ལ་འདུད༔ «དེ་ཡང་སྙིང་ཐིག་སྲུང་མ་བཙན་རྒོད་རོལ་པ་སྐྱ་བདུན་གྱི་གསོལ་མཆོད་བརྩམ་པ་ལ༔ ཐོག་མར་བྷནྡྷའམ་ཟངས་གཞོང་དུ་ཆོས་འབྱུང་བསྣོལ་མ་བྱ༔ དེ་ཡི་སྟེང་དུ་བཤོས་བུ་ཟུར་གསུམ་གཡས་གཅུས་ལ་ཙིཏྟ་གསུམ་གྱིས་བརྒྱན་པ་བྱ༔ ཆོས་འབྱུང་གི་རྩིབས་ལྔ་རུ་དཔལ་གཏོར་གཡས་གཅུས་ལྔ༔ ལིངྒ་རེ་རེས་བརྒྱན༔ མདུན་གྱི་རྩིབས་སུ་སོག་ཁ་གྲུ་གསུམ་གྱི་སྟེང་དུ་སྟོད་ཟུར་སྨད་ཟླུམ་གསུམ་གཡོན་གཅུས་བཞག༔ ཡོངས་འཁོར་མཐེབ་སྐྱུ་ཉི་ཤུས་བསྐོར༔ རྩེ་མོ་མེ་རི་དང་ཁྲག་ལིང་གིས་བརྒྱན༔ མདུན་དུ་སྨན་ཕུད་རཀྟ་གཏམས༔ གཞན་ཡང་སྤྱན་གཟིགས་ཅི་འབྱོར་བཤམ༔ སྒྲུབ་རྟེན་མདའ་མོ་སྒྲོ་གསུམ་ལ་དར་དམར་དང་ཟངས་ཤོ་ཟངས་ཁྲམ་ཟངས་ཀྱི་མདའ་གཞུ་རལ་གྲི་ཁྱད་པར་ཟ་འོག་ཁུག་མར་བྱ་ཕོ་མཚལ་ལུའི་སྙིང་དང་རྡོ༔ མདུང་རྩེ་ཕ་བང་ལོང་བུ་བཅས་ཟངས་ཀྱི་མེ་ལོང་ཡི་གེ་ཙ་ཡིས་བརྒྱན་པ་གཟུགས༔ སྟག་ལྤགས་ཀྱི་རྒྱལ་མཚན་ནང་སྐུ་འབག་ཡང་འཆང་བ་སྟེ་སྒྲུབ་གཏོར་སྐབས་སུའོ༔ སྒྲུབ་གཏོར་ཐུན་གཏོར་ཁྱད་མེད་པར་གོང་བཞིན་ནོ༔ རྒྱས་པ་སྤྱན་གཟིགས་སོགས་མ་ལྕོགས་ན་གཏོར་འབུལ་བསྡུས་པ༔ དཔལ་གཏོར་ཆེ་བ་གཡས་གཅུས་གཅིག་ལ་འཁོར་དྲུག་གིས་བསྐོར༔ མཐེབ་སྐྱུ་ཤ་དུམ་བཅས་བཤམས་ནས་བྱིན་རླབས་བྱ༔ དེ་ནས་དངོས་གཞི་ཆོ་གའི་ལས་རིམ་ལ་འཇུག་པ་ནི༔ རྐང་གླིང་ཐོད་རྔ་སོགས་རོལ་མོ་བྱེ་བྲག་དང་བཅས་ནས༔ ཏིང་ངེ་འཛིན་གྱི་ངང་ལ་འདི་སྐད་དོ༔» རྃ་ཡྃ་ཁྃ༔ ཨོཾ་ཨཱཿཧཱུྃ༔ «ལན་གསུམ༔» སྭ་བྷཱ་ཝ་«སོགས༔» སྟོང་པའི་ངང་ལས་བྷྲཱུྃ་དང་ཀེཾ་ལས་བྱུང་བའི་ཐོད་པའི་སྐུ་མཁར་དམར་སྨུག་ལྡེམ་པའི་དབུས་སུ་པཾ་ལས་པདྨ་དང་ཏི་ལས་བཾ་རོ་སྨུག་ནག་དབུགས་སོང་དྲོད་མ་ཡལ་བའི་སྟེང་དུ་ཙ༔ ཡི་གེ་བཾ་དང་བྷྱོ་ཡོངས་སུ་གྱུར་པ་ལས༔ མ་ཅིག་ཐུགས་རྗེ་ཁྲོས་མ་དམར་མོ་སྒྲ་སྒྲོགས་ཞལ་གཅིག་ཕྱག་གཉིས་སྤྱན་གསུམ་དང་ལྡན་ཞིང་མཆེ་བ་གཙིགས་པ༔ ཕྱག་གཡས་ཟངས་ཀྱི་གྲི་གུག་ནམ་མཁའི་མཐོངས་ལ་ཕྱར་ཞིང་གཡོན་པས་བྷནྡྷ་རཀྟ་དམར་གྱིས་བཀང་བ་བསྣམས་པ༔ སྐུ་ལ་དུར་ཁྲོད་ཀྱི་ཆས་བརྒྱད་རྫོགས་ཤིང་ཡེ་ཤེས་ཀྱི་མེ་དཔུང་དམར་ནག་མཆེད་ཅིང་རབ་ཏུ་མཆེད་པའི་དབུས་སུ་གསལ་བའོ༔ «རྩ་སྔགས༔» ཨོཾ་བཾ་བཛྲ་ཝཱ་ར་ཧཱི་ཀྲོ་ཏི་རཱ་ག་ཧ་རི་ནི་ས་ཨ་ཝེ་ཤ་ཡ་སརྦ་པཱ་ཤཾ་ཧཱུྃ་ཕཊ྄ཿ «ལས་སྔགས༔» ཨོཾ་ཛྲ་ཀྲོ་ཏི་མ་མ་རུ་ལུ་རུ་ལུ་ཧཱུྃ་ཕཊ྄ཿ སྲོག་སྔགས༔ ཨོཾ་བཛྲ་བཱཻ་རོ་ཙ་ན་མ་མ་ཡོ་གི་ནི་ཧཱུྃ་ཧཱུྃ་ཕཊ྄་ཕཊ྄་སྭཱ་ཧཱ༔ «ཞེས་གང་རུང་བཟླ༔» ཧོཿ སྟོང་པའི་ངང་ལས་བདག་ཉིད་རྗེ་བཙུན་མ་གསལ་བའི་མདུན་དུ་ཟངས་རི་དང་ཁྲག་མཚོ་རྦ་རླབས་རབ་ཏུ་གཡོ་བའི་དབུས་སུ་ཡི་གེ་རྃ་དང་ཨེ་ཧེ་ཙ་ཏྲི་ཡོངས་སུ་གྱུར་པ་ལས་གནོད་སྦྱིན་ཆེན་པོ་འབར་བ་བཙན་གྱི་སྡེ་དཔོན༔ སྐུ་མདོག་དམར་མོ་ཞལ་གཅིག་ཕྱག་གཉིས་སྤྱན་གསུམ་དམར་ལ་གཏུམ་པ་ཡ་སོས་མ་མཆུ་མནན་པ་སྐུ་ལ་དར་དམར་གྱི་རྩེ་བེར་དང་ཟངས་ཁྲབ་གསོལ་བ་དབུ་ལ་ཟངས་རྨོག་རུ་དར་ལྔ་ཡིས་བརྒྱན་པ་ཕྱག་གཡས་ཟངས་གྲི་འབར་བ་ཀླད་ལ་བསྐོར་ཞིང་གཡོན་པས་ཞགས་དམར་རུ་མཚོན་བསྣམས་པ༔ སྐེད་ལ་སྟག་རལ་གཟིག་ཤུབས་རལ་གྲིས་བརྒྱན་ཏེ་ཞབས་ལ་སྭག་ལྷམ་གཡུ་མཐིལ་མནབས་ནས་མཚལ་སྟག་དམར་པོ་མགོ་དགུ་ལ་ཆིབས་པ༔ དེ་ཡི་མདུན་དུ་མཾ་ལས་མ་མོ་གདོང་དམར་མ་མེ་ཡི་མདོག་ཅན་ཤིན་ཏུ་ཁྲོས་པའི་ཉམས་དང་ལྡན་པ་སྐུ་གཅེར་མོ་བྷ་ག་དང་ནུ་མ་རྒྱས་ཤིང་ཁྲག་གི་རལ་པ་ནམ་མཁའི་དབྱིངས་སུ་བསིགས་པ་ཕྱག་གཡས་སྤུ་གྲི་དང་༔ གཡོན་པས་ལྕགས་ཀྱུ་འཛིན་པ༔ དྲེད་མོང་མི་གཟན་ལ་བཞོན་ནས་སྲིད་གསུམ་ཁྱབ་པར་རྒྱུག་པ༔ གཞན་ཡང་ཡབ་ཡུམ་གྱི་འཁོར་དུ༔ སྐུ་ཡི་སྤྲུལ་པ་ལྷ་བཙན་དཀར་པོ་ཤེལ་ཁྲབ་གསོལ་ནས་ཕྱག་གཡས་དར་མདུང་དང་གཡོན་པས་རྒྱལ་མཚན་བསྣམས་ཏེ་སེངྒེ་ལ་བཞོན་པ༔ གསུང་གི་སྤྲུལ་པ་བྲག་བཙན་དམར་པོ་བསྭེ་ཁྲབ་གསོལ་ནས་ཕྱག་གཉིས་གནམ་ལྕགས་ཀྱི་མདའ་གཞུ་འགེངས་ཤིང་གཅན་སྤྱང་ལག་རིང་ལ་བཞོན་པ༔ ཐུགས་ཀྱི་སྤྲུལ་པ་བདུད་བཙན་ནག་པོ་ལྕགས་ཁྲབ་གསོལ་ནས་ཕྱག་གཡས་ཤང་ལང་དང་གཡོན་པས་ལྕགས་ཕུར་ཐོགས་ཏེ་དོམ་ནག་སྨྱོན་པ་ལ་བཞོན་པ༔ ཡོན་ཏན་གྱི་སྤྲུལ་པ་ཀླུ་བཙན་མཐིང་ནག་གཡུ་ཁྲབ་གསོལ་ནས་ཕྱག་གཡས་སྦྲུལ་ཞགས་དང་གཡོན་པས་ནད་རྐྱལ་ཐོགས་ཏེ་ཆུ་སྲིན་དམར་པོ་ལ་བཞོན་པ༔ ཕྲིན་ལས་ཀྱི་སྤྲུལ་པ་དམུ་བཙན་སྨུག་ནག་མཆོང་ཁྲབ་གསོལ་ནས་ཕྱག་གཡས་ཐོ་བ་དང་གཡོན་པས་ཙིཏྟ་བསྣམས་ཏེ་རྔམ་པའི་གཟིག་ཆེན་ལ་བཞོན་པ༔ དེ་ཐམས་ཅད་ཀྱང་སྟག་རལ་གཟིག་ཤུབས་སོགས་ཆས་གོས་རང་རང་མཐུན་པའི་གོ་མཚོན་དཔའ་བའི་རང་བཞིན་ཏུ་མི་སྡུག་པའི་གཟུགས་དུ་མ་དང་ལྡན་ཞིང་གཅན་སྤྱང་གི་ཞོན་རྟ་རྣམས་ཀྱི་དགྲ་བགེགས་ཐམས་ཅད་ཧབ་ཧབ་ཟ་བའི་ངར་སྒྲ་སྒྲོག་སྟེ་འདུར་ཞིང་འཕྱོ་ལ་འཁྱུགས་པའོ༔ དེའི་ནམ་མཁའ་ལ་རང་རང་གི་གཟུགས་དང་མཐུན་པའི་བྱ་ཤ་གཟན་དུ་མ་འཇུམས་པ་ཡང་འཁོར་དུ་བཤན་པ་གཅེར་བུ་སྣ་ཚོགས་མཚོན་ཆ་མ་ངེས་པ་འཛིན་ཅིང་གར་བསྒྱུར་བ་ཐམས་ཅད་དགྲ་བོའི་སྲོག་ལ་རྔམ་པ༔ གཅན་གཟན་ཁྲག་འཐུང་མང་པོས་ས་གཞི་འགེངས་ཤིང་ངར་སྒྲ་འབྱིན་པ་སྟེ་རབ་ཏུ་འཇིགས་པའི་གཙོ་འཁོར་ཐམས་ཅད་མེ་རླུང་འཚུབ་མ་འགེངས་པའི་དབུས་སུ་གསལ་བའོ༔ ཨོཾ་ཨེ་ཧེ་ཏྲོཾ་ཧ་རི་ཁ་ཊ་མ་རུ་ཙེ་གུ་ན་ཏྲི་ཏ་ཙ་ཤུ་ལ་ཁ་རེ་ཊ་ཛ་ཛ་སྭཱ་ཧཱ༔ «ཞེས་པས་གསལ་གདབ༔ དེ་ནས་དམར་གསུར་བཏང་ཞིང་རོལ་མོ་འཁྲོལ་ནས་སྤྱན་འདྲེན་པ་ནི༔» ཧོཿ རང་གི་ཐུགས་ཀའི་བྷྱོ་ལས་ཛཿཡིག་སྟོང་གསུམ་ཁྱབ་པར་འཕྲོས༔ བཙན་རྒོད་འཁོར་བཅས་གནས་མཆོག་གང་དུ་བཞུགས་ཀྱང་སྐད་ཅིག་གིས་སྤྱན་དྲངས་པར་གྱུར༔ ཛ་ཛཿ རྗེ་བཙུན་ཆེན་མོའི་དགོངས་པ་སྟེ༔ མ་ཅིག་དམར་མོ་སྒྲ་སྒྲོགས་ཀྱི༔ ཅི་ལྟར་བསྒོས་པའི་བཀའ་བཞིན་དུ༔ གནོད་སྦྱིན་བཙན་གྱི་སྡེ་དཔོན་རྣམས༔ མ་ཐོགས་གནས་འདིར་གཤེགས་སུ་གསོལ༔ ཛཿ དེ་ཡང་དམ་ཚིག་བརྟན་པ་ནི༔ སྔོན་ཚེ་རི་བོ་མ་ལ་ཡར༔ དབང་ཆེན་པདྨའི་དམ་ལ་གནས༔ ཨུ་ཙ་ལ་ཡི་གནས་མཆོག་ཏུ༔ རྡོ་རྗེ་ཕག་མོའི་དམ་ལ་གནས༔ བར་བསྐལ་བལ་བོད་སོ་མཚམས་སུ༔ པད་འབྱུང་དམ་པས་བཀའ་ལ་བཏགས༔ འབྲི་གུང་གཞོ་སྟོད་ཏི་སྒྲོ་རུ༔ ཡེ་ཤེས་མཚོ་རྒྱལ་བྲོ་ཡང་བོར༔ ཕྱི་མོར་ལྷོ་ཁ་ཟངས་རི་རུ༔ མ་ཅིག་ལབ་སྒྲོན་ཐ་ཚིག་བསྲུངས༔ གཅོད་ཡུལ་བསྟན་པ་སྐྱོང་བའི་ཚེ༔ བཙན་རྒོད་འབར་བ་སྤུན་དུ་གྲགས༔ དེ་ལྟར་སྔོན་གྱི་དམ་ཚིག་བཞིན༔ མ་གཡེལ་མ་གཡེལ་གནས་འདིར་བྱོན༔ ཞི་བྱེད་གཅོད་ཡུལ་བརྒྱུད་པ་ཡི༔ བཀའ་ཡི་རྒྱ་འདི་གཉེར་བའི་ཕྱིར༔ སྐད་ཅིག་ཉིད་ལ་སྤྱན་དྲངས་གྱུར༔ ཨོཾ་རཾ་བུ་གྷུ་ལ་ཧེ་ཙ་ཏྲི་ཛ་ཤུ་ལ་ཡ་ཛ་ཛཿ ཛཿཏྲི་ཨ་ཙ་དུ་ན་ཤུ་བྷེ་ཏྲི་ཤུ་ཡན་ཛ་ཛཿ «ཞེས་པས་བཙན་རྒོད་འཁོར་བཅས་བརྟེན་བསྐྱེད་ལ་བྱོན་ཏེ་ཐིམ་པར་བསམ༔ དེ་ནས་རྟེན་ལ་བཞུགས་ཏེ་མཆོད་པ་འབུལ་བ་ནི༔» བྷྱོཿ མ་ཅིག་དམར་མོ་སྒྲ་སྒྲོགས་ཀྱི༔ བསྟན་པ་སྲུང་བའི་བཀའ་ཉན་པ༔ གནོད་སྦྱིན་བཙན་རྒོད་འཁོར་བཅས་རྣམས༔ ཟངས་རི་ཁྲག་མཚོའི་དབུས་ཉིད་དུ༔ དགྲ་བགེགས་བསྒྲལ་བའི་གདན་ལ་བཞུགས༔ ཞི་བྱེད་གཅོད་ཀྱི་བསྟན་པ་སྲུངས༔ དགྱེས་པའི་ཆེད་དུ་ལེགས་པར་བསྟོད༔ ཛཿ གནོད་སྦྱིན་ཆེན་པོ་མི་བསྲུན་པ༔ འབར་བ་བཙན་གྱི་སྡེ་ཚོགས་ལ༔ དགྱེས་པའི་མཆོད་པ་འབུལ་བ་ནི༔ དམར་ཆེན་ཁྲག་གི་མཆོད་པ་འབུལ༔ ངར་ཆེན་གཏར་བའི་མཆོད་པ་འབུལ༔ ཤ་ཁྲག་དམར་གྱི་མཆོད་པ་འབུལ༔ རོལ་མོ་སྒྲ་ཡི་མཆོད་པ་འབུལ༔ སྨན་རཀ་ཕུད་ཀྱི་མཆོད་པ་འབུལ༔ བདུད་རྩི་ཛ་གད་མཆོད་པ་འབུལ༔ བྷ་ལིང་གཏོར་མའི་མཆོད་པ་འབུལ༔ མཐུན་རྫས་སྣ་ཚོགས་མཆོད་པ་འབུལ༔ དགྱེས་པའི་མཆོད་པ་འདི་བཞེས་ལ༔ གསང་སྔགས་ཟབ་ཆོས་སྐྱོང་བ་དང་༔ གཅོད་ཀྱི་བསྟན་པ་བསྲུང་དུ་གསོལ༔ ཨོཾ་བཛྲ་ཨརྒྷཾ་པཱ་དྱཾ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་པྲ་ཏཱིཙྪ་ཡེ་སྭཱ་ཧཱ༔ ཨོཾ་སརྦ་པཉྩ་ཨ་མྲྀ་ཏ་རཀྟ་བྷ་ལིངྟ་པཱུ་ཛ་ཁ་ཁ་ཁཱ་ཧི༔ «དེ་ནས་བསྐང་བ་བགྱི་བ་ནི༔» བྷྱོ་བྷྱོཿ མ་ཡུམ་ཆེན་ཐུགས་ལས་སྤྲོས་པའི་སྲས༔ མ་ཅིག་ཡེ་ཤེས་མཚོ་རྒྱལ་གྱི༔ བསྟན་པ་སྐྱོང་བའི་བཀའ་ཉན་པ༔ གཅོད་ཡུལ་ཟབ་བརྒྱའི་ལས་བྱེད་ཕྱིར༔ གནོད་སྦྱིན་ཆེན་པོ་འཁོར་བཅས་ལ༔ དགྱེས་པ་དམ་པ་བསྐྱེད་པའི་ཆེད༔ རྟེན་དང་བརྟེན་པར་བྱ་བའི་ཕྱིར༔ ཟངས་རི་འོད་ལྡན་ཐུགས་དམ་བསྐང་༔ གཡོ་ཞིང་རྟག་ཏུ་འཁོར་བའི་ཕྱིར༔ ཁྲག་མཚོ་མེར་བས་ཐུགས་དམ་བསྐང་༔ དགྱེས་ཤིང་བརྟན་པར་བཞུགས་པའི་ཕྱིར༔ བམ་ཆེན་གདན་གྱིས་ཐུགས་དམ་བསྐང་༔ སྣང་སྲིད་མཆེད་ཅིང་ཟིན་བྱའི་ཕྱིར༔ མེ་རླུང་འཚུབ་མས་ཐུགས་དམ་བསྐང་༔ སྐུ་ཡི་དཔའ་བའི་ཆས་བརྒྱད་ཕྱིར༔ གོ་ཁྲབ་མཚོན་ཆས་ཐུགས་དམ་བསྐང་༔ སྐད་ཅིག་སྟོང་གསུམ་ཉུལ་བའི་ཕྱིར༔ ཞོན་རྟ་གཅན་སྤྱང་ཐུགས་དམ་བསྐང་༔ དགྲ་བོའི་ཀླད་ལ་འཇུམས་པའི་ཕྱིར༔ འདབ་ཆགས་ལང་ལིང་ཐུགས་དམ་བསྐང་༔ དགྲ་བགེགས་སྙིང་རྩ་འགུམ་པའི་ཕྱིར༔ བཤན་པ་འཁོར་ཚོགས་ཐུགས་དམ་བསྐང་༔ དགྲ་བོ་བླ་འཁྱམས་དགུག་པའི་ཕྱིར༔ གཅན་གཟན་འཕྱོ་བས་ཐུགས་དམ་བསྐང་༔ ཐུགས་དམ་བསྐངས་ནས་དགྲ་བགེགས་སྒྲོལ༔ གཅོད་ཡུལ་བསྟན་པ་རྒྱས་པར་མཛོད༔ ཛཿ དམ་ཚིག་ཆེན་པོ་བསྟན་པའི་ཕྱིར༔ མེ་ལོང་ཙ་ཡིས་བརྒྱན་པ་འདིས༔ གནོད་སྦྱིན་ཆེན་པོའི་ཐུགས་དམ་བསྐང་༔ མདའ་དར་མ་ཡིས་བརྒྱན་པ་འདིས༔ ཙ་ཏྲི་མ་མོའི་ཐུགས་དམ་བསྐང་༔ ཙིཏྟ་ཨ་ཡིས་བརྒྱན་པ་འདིས༔ ལྷ་ཡི་བཙན་རྒོད་ཐུགས་དམ་བསྐང་༔ མདུང་རྩེ་ཤ་ཡི་བརྒྱན་པ་འདིས༔ བྲག་གི་བཙན་རྒོད་ཐུགས་དམ་བསྐང་༔ རྡོ་ལུང་དུ་ཡིས་བརྒྱན་པ་འདིས༔ བདུད་ཀྱི་བཙན་རྒོད་ཐུགས་དམ་བསྐང་༔ ཟངས་ཤོ་ན་ཡིས་བརྒྱན་པ་འདིས༔ ཀླུ་ཡི་བཙན་རྒོད་ཐུགས་དམ་བསྐང་༔ ཟངས་ཁྲོལ་ཏྲི་ཡིས་བརྒྱན་པ་འདིས༔ དམུ་ཡི་བཙན་རྒོད་ཐུགས་དམ་བསྐང་༔ ཟངས་གྲི་མདའ་གཞུ་ཛས་བརྒྱན་འདིས༔ འཁོར་ཚོགས་བཤན་པའི་ཐུགས་དམ་བསྐང་༔ སྟག་གི་རྒྱལ་མཚན་སྐུ་འབག་འདིས༔ སྤྱི་དང་བྱེ་བྲག་ཐུགས་དམ་བསྐང་༔ སྤྱན་གཟིགས་མཆོད་པ་སྣ་ཚོགས་འདིས༔ རོལ་པ་འཁོར་བཅས་ཐུགས་དམ་བསྐང་༔ ཐུགས་དམ་བསྐངས་ཤིང་དགྱེས་བསྐྱེད་ནས༔ གཅོད་ཡུལ་བསྟན་པ་རྒྱས་པར་མཛོད༔ «བཤགས་པ་ནི༔» ཧོཿ མ་འབྱོར་ཉམས་དང་འབག་པ་དང་༔ ཕུད་དང་ལྷག་མ་འདྲེས་པ་དང་༔ སྤྱན་གཟིགས་མཆོད་པ་ཆད་དང་ལྷག༔ དུས་ཀྱི་མཆོད་པ་གཉེར་བ་དང་༔ ཚིག་གི་གདངས་ལ་སྒྲ་ཟུར་ཉམས༔ བསྐྱེད་རྫོགས་གདེང་དང་མི་ལྡན་སོགས༔ ཉེས་པར་གྱུར་པ་ཅི་མཆིས་པ༔ གཅོད་ཡུལ་སྐྱོང་ལ་བཟོད་པར་གསོལ༔ ས་མ་ཡ་ཤུདྡྷེ་ཤུདྡྷེ་ཙ་ཏྲི་ཤུདྡྷེ་ཧོཿ «ཞེས་པས་ནོངས་པར་བྱ༔ དེ་ནས་བསྟོད་པ་བྱ་བ་ནི༔ ཟངས་རི་དགུ་བརྩེགས་དང་བཅས་ནས༔» བྷྱོ་བྷྱོཿ ཛཿ ཁྲག་མཚོ་མེར་བ་རྦ་རླབས་འཁྲུགས་པའི་དབུས༔ ཟངས་རི་ཟངས་མཁར་ལྡེམ་པའི་ཀློང་ཤེད་ནས༔ མ་ཅིག་བསྟན་པ་སྐྱོང་བའི་མཐུ་བོ་ཆེ༔ གནོད་སྦྱིན་ཆེན་པོ་མི་བཟད་འཇིགས་པའི་གཟུགས༔ མེ་འོད་མདངས་ལྡན་སྲིན་པོ་ཁྲོས་པའི་ཞལ༔ ཟངས་ཁྲབ་རྨོག་ཞུ་གོ་མཚོན་ལུས་ལ་བརྒྱན༔ སྟག་མོ་མྱུར་མགྱོགས་རི་བཀྲ་མགོ་དགུ་ཞོན༔ མི་ཤ་ཁྲག་གི་དྲི་ཚོར་བཟོད་གླགས་མེད༔ བལྟས་པ་ཙམ་གྱིས་ས་གསུམ་སྔངས་བྱེད་པ༔ མྱུར་མགྱོགས་དྲེགས་པ་བཙན་གྱི་སྡེ་དཔོན་ཆེ༔ འབར་བ་སྟག་ཞོན་ཁྱོད་ལ་བདག་བསྟོད་དོ༔ ཛཿ སྲིན་པོའི་བུ་མོ་ཤནྟིང་རོ་གཟན་མ༔ དམར་འོད་ཞགས་པའི་མདངས་བཞིན་ལས་ལ་འགྱུ༔ གཅེར་མོ་རྔམ་བྱེད་ཁྲག་གི་རལ་པ་བསིགས༔ ཕྱུང་རྡེག་འབར་བའི་སྒྱོགས་ཆེན་དགྲ་ལ་འདེབས༔ དྲེད་མཽང་མི་གཟན་ཞོན་མཛད་གདོང་དམར་མ༔ རེས་འགའ་མཁའ་ལ་འགྱུ་ཞིང་འཛམ་གླིང་བསྐོར༔ གནས་ཉུལ་མ་མོ་ཀུན་གྱི་གཙོ་མོ་མཛད༔ དམ་ཉམས་སྲོག་ལ་རྒོད་པའི་ལས་བྱེད་མཁན༔ མཛའ་མོ་ཀུ་འདེབས་ཁྱོད་ལ་བདག་བསྟོད་དོ༔ ཛཿ གངས་རི་རྔམ་ལྷུན་གཡའ་སྤང་བྲག་དཀར་བདག༔ ལྷ་ཡི་དགེ་བསྙེན་ཚངས་པ་དུང་ཐོད་ཅན༔ ཉིད་ཞི་ཁྲོ་བའི་རྣལ་འབྱོར་རབ་འབར་བ༔ དཔའ་བའི་ཆས་བརྒྱན་དཀར་པོ་དགེ་བཅུ་སྒྲུབ༔ ནག་ཕྱོགས་འཇོམས་བྱེད་སེངྒེ་དཀར་མོ་ཞོན༔ སྲིད་པའི་ལྷ་རབས་དགུ་ཡི་གཙོ་བོ་མཛད༔ དམ་པ་བདུད་ཀྱི་གཅོད་ཡུལ་ལས་ཀུན་བྱེད༔ ཤམ་པོ་ལ་སོགས་གངས་གཉན་ཉེར་གཅིག་སྲུང་༔ ལྷ་བཙན་ཆེན་པོ་ཁྱོད་ལ་བདག་བསྟོད་དོ༔ ཛཿ བྲག་དམར་སྲིན་པོ་ཁྲོས་འདྲའི་རི་དམར་བདག༔ བཤན་པའི་གཟུགས་ལ་དགྲ་ལྷའི་གོ་ཆ་ཅན༔ གཡའ་སྤང་གངས་གསུམ་འགྱུ་བའི་མི་དམར་པོ༔ གཅན་སྤྱང་སྔོན་མོ་ལག་རིང་མྱུར་མགྱོགས་བཞོན༔ མེ་ཞགས་དམར་པོ་འཚུབ་མའི་མདུན་དུ་རྒྱུག༔ དགྲ་ཇག་ཆོམ་པོ་གཞོམ་ཕྱིར་འུར་གྱིས་འགེངས༔ རེས་འགའ་ལ་རྩེ་ཀུན་ཏུ་ལམ་ལམ་འགྱུ༔ སྐབས་སུ་ལུང་གསུམ་ཉུལ་ཞིང་བམ་རོ་ཟ༔ བྲག་བཙན་རྒྱལ་བ་ཁྱོད་ལ་བདག་བསྟོད་དོ༔ ཛཿ བྲག་ནག་རི་ནག་ཆུ་ནག་མུན་གླིང་བདག༔ བདུད་ནག་ནག་པོ་སྟོང་གི་སྣ་འདྲེན་པ༔ མདོག